Karabinjeri

Karabinijeri (tal. Arma dei Carabinieri) posebna su policijska postrojba, koja je u Italiji za razliku od redovitih policijskih snaga pod zapovjedništvom vojnog, a ne policijskog stožera, utemeljeni 1814. godine kada je kraljevskim ukazom osnovan odred ljudi (pješaka i konjanika) koji je i tada, kao i danas, imao dvostruko zaduženje: braniti državu sa svim njezinim institucijama kao vojna postrojba i održavati red i mir kao policijska, s posebnim zadaćama i ovlaštenjima. Od osnutka karabinijeri su nosili odore zagasito modre boje upotpunjene dvorogim šeširom. Kaput u obliku fraka bio je urešen srebrnim gajtanskim ukrasima na ovratniku i manšetama, a epolete su bile i ostale srebrne boje: njihove rese su bijele za karabinijere konjičke postrojbe, a nebeskoplave za pješake. Kao rod vojske karabinijeri su podijeljeni na divizije koje se brinu svaka za svoju oblast, a one se dalje dijele na čete (compagnie), odnosno namjesništva (luogotenenze) koje provode naloge vrhovnog zapovjedništva u jedinicama zvanima postaje (stazioni), što se poput kapilara protežu svim državnim područjem u izravnom dodiru sa stanovništvom. Takvo ustrojstvo karabinijera 1842. bilo je dopunjeno posebnom konjaničkom postrojbom koja je nekoć obnašala dužnost kraljevih tjelohranitelja, potom dužnost tjelohranitelja predsjednika Talijanske Republike, dok im je danas naziv: Karabinijerska pukovnija straže Republike (Reggimento Carabinieri Guardie della Repubblica). Karabinijeri ponosno ističu kako su sudjelovali u svim talijanskim pobjedama u proteklih stotinu i pedeset godina. Posebice su se istaknuli u bitkama s Francuzima oko Grenoblea u srpnju 1815., a za vrijeme talijanskog preporoda ključnu su ulogu odigrali u bitci kod Pastrenga 1848., natjeravši protivnika u bijeg. Upravo im je ta bitka, kao rodu vojske, priskrbila srebrnu medalju za vojne zasluge, dok su brončana odličja zaslužena u bitkama kod Custoze, Milana, Peschiere, Sommacampagne, Staffala i Valeggia. Sudjelovali su i u Krimskom ratu 1855., dok ih se potkraj 19. stoljeća moglo vidjeti i u Eritreji kod Coatita i Senafa. Uoči I. svjetskog rata sudjelovali su u talijansko-turskom ratu, dok su u I. i II. svjetskom ratu bili gotovo na svim bojištima. Karabinijeri su sudjelovali i u svim bitkama protiv mafije i bandi. U poratnim godinama osobito na području Kalabrije, Sardinije i Sicilije. Izvori Jurica Miletić, Karabinjeri: vojnici i policajci, Hrvatski vojnik, broj 23, ožujak 2005. Arhivirano 2009-10-10 na Wayback Machine-u Povezni članci Žandarmerija Vanjske veze Arma dei Carabinieri Ostali projekti